CELEX: 32020R0885
Language: mt
Date: 2020-06-26 00:00:00
Title: Regolament ta’ Implimentazzjoni tal-Kummissjoni (UE) 2020/885 tal-26 ta’ Ġunju 2020 fir-rigward tal-miżuri li jipprevjenu l-introduzzjoni u l-firxa ġewwa l-Unjoni tal-Pseudomonas syringae pv. actinidiae Takikawa, Serizawa, Ichikawa, Tsuyumu & Goto

29.6.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 205/9
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2020/885
         tal-26 ta’ Ġunju 2020
         fir-rigward tal-miżuri li jipprevjenu l-introduzzjoni u l-firxa ġewwa l-Unjoni tal-Pseudomonas syringae pv. actinidiae Takikawa, Serizawa, Ichikawa, Tsuyumu & Goto
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/2031 (1) tal-Parlament Ewropew u tal-Kunsill tas-26 ta’ Ottubru 2016 dwar il-miżuri protettivi kontra pesti tal-pjanti, li jemenda r-Regolamenti (UE) Nru 228/2013, (UE) Nru 652/2014 u (UE) Nru 1143/2014 tal-Parlament Ewropew u tal-Kunsill u li jħassar id-Direttivi tal-Kunsill 69/464/KEE, 74/647/KEE, 93/85/KEE, 98/57/KE, 2000/29/KE, 2006/91/KE u 2007/33/KE, u b’mod partikolari l-Artikolu 30(1) tiegħu,
         Billi:
         
                     (1)
                  
                  
                     Fl-2011, l-Italja infurmat lill-Kummissjoni li razza ġdida aggressiva tal-Pseudomonas syringae pv. actinidiae Takikawa, Serizawa, Ichikawa, Tsuyumu & Goto (“il-pest speċifikat”), l-aġent li jikkawża l-kankru tal-kiwi, kienet preżenti fit-territorju tagħha u li hija adottat miżuri uffiċjali biex tipprevjeni aktar l-introduzzjoni u l-firxa ġewwa t-territorju tagħha tal-pest speċifikat. L-informazzjoni disponibbli turi wkoll li din ir-razza aggressiva l-ġdida tal-pest speċifikat kienet preżenti f’pajjiż terz li jesporta l-materjal tal-propagazzjoni tal-pjanti tal-kiwi, inkluż l-għabra tad-dakra, lejn l-Unjoni. Din l-informazzjoni tibqa’ rilevanti sad-data tal-lum fit-territorju tal-Unjoni.
                  
               
                     (2)
                  
                  
                     Għaldaqstant, il-Kummissjoni adottat id-Deċiżjoni ta’ Implimentazzjoni 2012/756/UE (2).
                  
               
                     (3)
                  
                  
                     Id-Deċiżjoni ta’ Implimentazzjoni 2012/756/UE ġiet sostitwita bid-Deċiżjoni ta’ Implimentazzjoni (UE) 2017/198 (3), li skadiet fil-31 ta’ Marzu 2020.
                  
               
                     (4)
                  
                  
                     Il-pest speċifikat mhux imniżżel bħala pest ta’ kwarantina fl-Unjoni fl-Anness II, lanqas bħala pest ta’ kwarantina f’żona protetta fl-Anness III jew lanqas bħala pest regolat mhux ta’ kwarantina fl-Anness IV tar-Regolament ta’ Implimentazzjoni tal-Kummissjoni (UE) 2019/2072 (4).
                  
               
                     (5)
                  
                  
                     Ir-raġunijiet għall-adozzjoni tad-Deċiżjoni ta’ Implimentazzjoni (UE) 2017/198, inkluż l-analiżi tar-riskju rispettiv preliminari tal-pest tal-Kummissjoni, jibqgħu validi. Minħabba r-riskju fitosanitarju attwali ppreżentat mill-pest speċifikat, jenħtieġ li jiġu adottati l-miżuri rigward l-introduzzjoni fl-Unjoni tal-għabra tad-dakra u tal-pjanti ħajjin maħsuba għat-tħawwil, għajr iż-żerriegħa tal-Actinidia Lindl. (“il-pjanti speċifikati”) minn pajjiżi terzi. Jenħtieġ li jiġu previsti wkoll miżuri rigward il-moviment fi ħdan l-Unjoni ta’ dawk il-pjanti li joriġinaw mill-Unjoni. Jenħtieġ li dawn il-miżuri jkunu l-istess bħall-miżuri stabbiliti fid-Deċiżjoni ta’ Implimentazzjoni (UE) 2017/198, peress li rriżultaw effettivi biex iħarsu lit-territorju tal-Unjoni mill-pest speċifikat.
                  
               
                     (6)
                  
                  
                     Sabiex jiġi żgurat livell ogħla ta’ ħarsien tat-territorju tal-Unjoni mill-pest speċifikat, jenħtieġ li l-pjanti speċifikati introdotti fl-Unjoni jiġu spezzjonati b’mod rigoruż u, fejn xieraq, ittestjati għall-preżenza tal-pest speċifikat fil-post ta’ kontroll fuq il-fruntiera jew fil-punt ta’ kontroll tad-destinazzjoni stabbilit f’konformità mar-Regolament Delegat tal-Kummissjoni (UE) 2019/2123 (5).
                  
               
                     (7)
                  
                  
                     Jenħtieġ li d-Deċiżjoni ta’ Implimentazzjoni (UE) 2017/198 titħassar u tiġi sostitwita b’dan ir-Regolament. Dan huwa meħtieġ sabiex jitqiesu d-dispożizzjonijiet tar-Regolament (UE) 2016/2031 u tar-Regolament ta’ Implimentazzjoni (UE) 2019/2072, li japplikaw mill-14 ta’ Diċembru 2019.
                  
               
                     (8)
                  
                  
                     Dan ir-Regolament jenħtieġ li japplika mill-aktar fis possibbli sabiex jissostitwixxi d-Deċiżjoni ta’ Implimentazzjoni (UE) 2017/198, li skadiet fil-31 ta’ Marzu 2020. Għaldaqstant, jenħtieġ li jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
                  
               
                     (9)
                  
                  
                     Fejn applikabbli, jenħtieġ li l-Istati Membri jadattaw il-leġiżlazzjoni tagħhom sabiex jikkonformaw ma’ dan ir-Regolament.
                  
               
                     (10)
                  
                  
                     Dan ir-Regolament jenħtieġ li japplika sal-31 ta’ Diċembru 2021 biex ikun hemm ħin biżżejjed għall-monitoraġġ tal-evoluzzjoni tas-sitwazzjoni u għad-determinazzjoni tal-istatus fitosanitarju tal-pest speċifikat fir-rigward tat-territorju tal-Unjoni.
                  
               
                     (11)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Suġġett
            Dan ir-Regolament jistabbilixxi l-miżuri li jipprevjenu d-dħul u l-firxa ġewwa l-Unjoni tal-Pseudomonas syringae pv. actinidiae Takikawa, Serizawa, Ichikawa, Tsuyumu & Goto (“il-pest speċifikat”).
         
         
            Artikolu 2
            
               Projbizzjoni tal-
               Pseudomonas syringae
               pv
               . actinidiae
               Takikawa, Serizawa, Ichikawa, Tsuyumu & Goto
            
            Dan il-pest speċifikat ma għandux jiġi introdott, jiġi mċaqlaq, jinżamm, jiżdied jew jiġi rilaxxat fit-territorju tal-Unjoni.
         
         
            Artikolu 3
            
               Introduzzjoni ta’ għabra tad-dakra ħaj u ta’ pjanti maħsuba għat-tħawwil, għajr żrieragħ tal-
               Actinidia
               Lindl. fl-Unjoni
            
            L-għabra tad-dakra ħaj u l-pjanti maħsuba għat-tħawwil, għajr iż-żrieragħ, tal-Actinidia Lindl, (“il-pjanti speċifikati”), li joriġinaw f’pajjiżi terzi jistgħu biss jiġu introdotti fl-Unjoni jekk huma konformi mar-rekwiżiti speċifiċi għall-introduzzjoni, kif stipulat fl-Artikoli 4, 5 u 6.
         
         
            Artikolu 4
            Ċertifikat fitosanitarju
            Il-pjanti speċifikati li joriġinaw f’pajjiżi terzi għandhom jiġu akkumpanjati minn ċertifikat fitosanitarju, li taħt l-intestatura “Dikjarazzjoni addizzjonali” jinkludi l-informazzjoni li waħda minn dawn il-kundizzjonijiet tkun ġiet issodisfata:
            
                        (a)
                     
                     
                        Il-pjanti speċifikati tkabbru tul ħajjithom f’pajjiż fejn il-pest speċifikat mhux magħruf li jeżisti.
                     
                  
                        (b)
                     
                     
                        Il-pjanti speċifikati tkabbru tul ħajjithom f’żona ħielsa mill-pesti, stabbilita fir-rigward tal-pest speċifikat mill-Organizzazzjoni Nazzjonali għall-Protezzjoni tal-Pjanti (NPPO) tal-pajjiż ta’ oriġini f’konformità mal-Istandard Internazzjonali għall-Miżuri Fitosanitarji (ISPM) Nru 4 tal-Organizzazzjoni tal-Ikel u l-Agrikoltura tan-Nazzjonijiet Uniti (FAO) (6). L-isem taż-żona ħielsa mill-pesti għandu jiġi inkluż fiċ-ċertifikat taħt l-intestatura “Post ta’ oriġini”.
                     
                  
                        (c)
                     
                     
                        Il-pjanti speċifikati ġew prodotti f’post ħieles mill-pesti jew f’sit tal-produzzjoni ħieles mill-pesti, stabbilit fir-rigward tal-pest speċifikat mill-NPPO tal-pajjiż ta’ oriġini f’konformità mal-ISPM Nru 10 (7) tal-FAO. Il-pjanti speċifikati tkabbru fi struttura, bi grad ta’ iżolament u ħarsien mill-ambjent ta’ barra, li teskludi b’mod effettiv il-pest speċifikat. F’dak il-post jew sit, il-pjanti speċifikati ġew uffiċjalment spezzjonati darbtejn fl-aktar żminijiet xierqa għall-identifikazzjoni ta’ sintomi ta’ infezzjoni matul l-aħħar ċiklu komplut ta’ veġetazzjoni qabel l-esportazzjoni u nstabu ħielsa mill-pest speċifikat.
                        Dak il-post jew sit ta’ produzzjoni huwa mdawwar minn żona b’raġġ ta’ mill-inqas 100 m, fejn saru spezzjonijiet uffiċjali darbtejn fl-aktar żminijiet xierqa għall-identifikazzjoni ta’ sintomi ta’ infezzjoni matul l-aħħar ċiklu komplut ta’ veġetazzjoni qabel l-esportazzjoni u kwalunkwe pjanta speċifikata li wriet sintomi ta’ infezzjoni misjuba matul dawn l-ispezzjonijiet inqerdet minnufih.
                     
                  
                        (d)
                     
                     
                        Il-pjanti speċifikati ġew prodotti f’post tal-produzzjoni ħieles mill-pesti stabbilit fir-rigward tal-pest speċifikat mill-NPPO tal-pajjiż ta’ oriġini f’konformità mal-ISPM Nru 10 tal-FAO. F’dak il-post, il-pjanti speċifikati ġew uffiċjalment spezzjonati, kampjonati u ttestjati darbtejn fl-aktar żminijiet xierqa għall-identifikazzjoni ta’ sintomi ta’ infezzjoni matul l-aħħar ċiklu komplut ta’ veġetazzjoni qabel l-esportazzjoni u nstabu ħielsa mill-pest speċifikat.
                        Dak il-post tal-produzzjoni huwa mdawwar minn żona b’raġġ ta’ 4 500 m, (“iż-żona tal-madwar”), fejn waħda minn dawn il-kundizzjonijiet tkun ġiet issodisfata:
                        
                                    (i)
                                 
                                 
                                    l-ispezzjonijiet uffiċjali, il-kampjunar u l-ittestjar twettqu darbtejn fl-aktar żminijiet xierqa għall-identifikazzjoni ta’ sintomi ta’ infezzjoni matul l-aħħar ċiklu komplut ta’ veġetazzjoni qabel l-esportazzjoni. Il-pest speċifikat ma nstabx matul l-ispezzjoni, il-kampjunar u l-ittestjar uffiċjali;
                                 
                              
                                    (ii)
                                 
                                 
                                    il-pjanti speċifikati f’raġġ ta’ 500 m minn dak il-post ta’ produzzjoni nqerdu minnufih;
                                 
                              
                                    (iii)
                                 
                                 
                                    kull pjanta speċifikata f’raġġ ta’500 m minn dak il-post ta’produzzjoni tkun ġiet ittestjata regolarment fl-aktar żminijiet xierqa għall-identifikazzjoni ta’ sintomi ta’ infezzjoni u tkun instabet ħielsa mill-pest speċifikat.
                                 
                              Fil-każ tal-punti (ii) u (iii), il-pjanti speċifikati kollha fi ħdan dik iż-żona fuq distanza ta’ 500 m sa 4 500 m mill-post ta’ produzzjoni inqerdu jew ġew ittestjati skont skema ta’ kampjunar li tista’ tikkonferma b’affidabbiltà ta’ 99 % li l-livell tal-preżenza tal-pest speċifikat fil-pjanti speċifikati huwa inqas minn 0,1 %.
                     
                  
         
            Artikolu 5
            Informazzjoni addizzjonali li trid tiġi inkluża fiċ-ċertifikat fitosanitarju
            Fejn tingħata l-informazzjoni stabbilita fil-punt (c) jew (d) tal-Artikolu 4, iċ-ċertifikat, barra minn hekk, għandu jinkludi l-informazzjoni li waħda minn dawn il-kundizzjonijiet tkun ġiet issodisfata:
            
                        (a)
                     
                     
                        il-pjanti speċifikati tnisslu direttament minn pjanti omm imkabbra fil-kundizzjonijiet konformi mal-punti (a), (b) jew (c) tal-Artikolu 4;
                     
                  
                        (b)
                     
                     
                        il-pjanti speċifikati tnisslu direttament mill-pjanti omm, li kienu soġġetti għall-ittestjar individwali minn qabel, li jikkonferma li huma ħielsa mill-pest speċifikat;
                     
                  
                        (c)
                     
                     
                        il-pjanti speċifikati ġew ittestjati skont skema ta’ kampjunar li tikkonferma b’affidabbiltà ta’ 99 % li l-livell tal-preżenza tal-pest speċifikat fil-pjanti speċifikati huwa inqas minn 0,1 %.
                     
                  
         
            Artikolu 6
            Spezzjoni
            Il-pjanti speċifikati introdotti fl-Unjoni akkumpanjati minn ċertifikat fitosanitarju li jikkonforma mal-Artikoli 4 u 5, għandhom jiġu spezzjonati b’mod rigoruż u, fejn jixraq, ittestjati għall-preżenza tal-pest speċifikat fil-post ta’ kontroll fuq il-fruntiera jew fil-post ta’ kontroll stabbilit f’konformità mar-Regolament Delegat (UE) 2019/2123.
         
         
            Artikolu 7
            Moviment ta’ pjanti speċifikati ġewwa l-Unjoni
            Il-pjanti speċifikati li jkunu qattgħu xi parti minn ħajjithom fl-Unjoni, jistgħu jiġu mċaqalqa ġewwa l-Unjoni, jekk jissodisfaw ir-rekwiżiti speċifiċi stabbiliti fl-Artikoli 8 u 9.
         
         
            Artikolu 8
            Ħruġ ta’ passaport tal-pjanti u kundizzjonijiet għall-moviment
            Il-pjanti speċifikati li jkunu qattgħu xi parti minn ħajjithom fl-Unjoni u l-pjanti introdotti fl-Unjoni skont l-Artikolu 3 jistgħu biss jiġu mċaqalqa ġewwa l-Unjoni jekk ikunu akkumpanjati minn passaport tal-pjanti mħejji, maħruġ u użat f’konformità mal-Artikoli 78 sa 95 tar-Regolament (UE) 2016/2031, u jekk jissodisfaw waħda mill-kondizzjonijiet li ġejjin:
            
                        (a)
                     
                     
                        Il-pjanti speċifikati tkabbru tul ħajjithom fi Stat Membru fejn il-pest speċifikat mhux magħruf li jeżisti.
                     
                  
                        (b)
                     
                     
                        Il-pjanti speċifikati tkabbru tul ħajjithom f’żona protetta mniżżla fl-Anness III tar-Regolament ta’ Implimentazzjoni (UE) 2019/2072.
                     
                  
                        (c)
                     
                     
                        Il-pjanti speċifikati tkabbru tul ħajjithom f’żona ħielsa mill-pesti, stabbilita fir-rigward tal-pest speċifikat minn awtorità kompetenti ta’ Stat Membru ta’ oriġini f’konformità mal-ISPM Nru 4 tal-FAO.
                     
                  
                        (d)
                     
                     
                        Il-pjanti speċifikati ġew prodotti f’post ħieles mill-pesti jew f’sit tal-produzzjoni ħieles mill-pesti, stabbilit fir-rigward tal-pest speċifikat mill-korp uffiċjali responsabbli tal-Istat Membru ta’ oriġini f’konformità mal-ISPM Nru 10 tal-FAO. Il-pjanti speċifikati tkabbru fi struttura, bi grad ta’ iżolament u ħarsien mill-ambjent ta’ barra, li teskludi b’mod effettiv il-pest speċifikat. F’dak il-post jew sit, il-pjanti speċifikati ġew uffiċjalment spezzjonati darbtejn fl-aktar żminijiet xierqa għall-identifikazzjoni ta’ sintomi ta’ infezzjoni matul l-aħħar ċiklu komplut ta’ veġetazzjoni qabel il-moviment u nstabu ħielsa mill-pest speċifikat.
                        Dak il-post jew sit ta’ produzzjoni huwa mdawwar minn żona b’raġġ ta’ mill-inqas 100 m, fejn saru spezzjonijiet uffiċjali darbtejn fl-aktar żminijiet xierqa għall-identifikazzjoni ta’ sintomi ta’ infezzjoni matul l-aħħar ċiklu komplut ta’ veġetazzjoni qabel il-moviment u kwalunkwe pjanta li wriet sintomi ta’ infezzjoni misjuba matul dawn l-ispezzjonijiet inqerdet minnufih.
                     
                  
                        (e)
                     
                     
                        Il-pjanti speċifikati ġew prodotti f’post tal-produzzjoni ħieles mill-pesti, stabbilit fir-rigward tal-pest speċifikat mill-awtorità kompetenti tal-Istat Membri ta’ oriġini f’konformità mal-ISPM Nru 10 tal-FAO.
                        F’dak il-post, il-pjanti speċifikati ġew uffiċjalment spezzjonati, kampjonati u ttestjati darbtejn fl-aktar żminijiet xierqa għall-identifikazzjoni ta’ sintomi ta’ infezzjoni matul l-aħħar ċiklu komplut ta’ veġetazzjoni qabel il-moviment u nstabu ħielsa mill-pest speċifikat.
                        Dak il-post tal-produzzjoni huwa mdawwar minn żona b’raġġ ta’ 500 m, (“iż-żona tal-madwar”), fejn waħda minn dawn il-kundizzjonijiet tkun ġiet issodisfata:
                        
                                    (i)
                                 
                                 
                                    l-ispezzjonijiet uffiċjali, il-kampjunar u l-ittestjar twettqu f’dak il-post ta’ produzzjoni u fiż-żona kollha tal-madwar darbtejn fl-aktar żminijiet xierqa għall-identifikazzjoni ta’ sintomi ta’ infezzjoni matul l-aħħar ċiklu komplut ta’ veġetazzjoni qabel il-moviment. Il-pest speċifikat ma nstabx matul l-ispezzjoni, il-kampjunar u l-ittestjar uffiċjali;
                                 
                              
                                    (ii)
                                 
                                 
                                    il-pjanti speċifikati kollha fiż-żona tal-madwar inqerdu minnufih;
                                 
                              
                                    (iii)
                                 
                                 
                                    kull pjanta speċifikata fiż-żona tal-madwar ġiet ittestjata b’mod regolari fl-aktar żminijiet xierqa għall-identifikazzjoni tas-sintomi tal-infezzjoni u nstabet ħielsa mill-pest speċifikat.
                                 
                              Iż-żona tal-madwar innifisha hija mdawra b’żona ulterjuri b’wisa’ ta’ 4 000 metru, fejn waħda minn dawn il-kundizzjonijiet tkun ġiet issodisfata:
                        
                                    (i)
                                 
                                 
                                    wara l-ispezzjonijiet, il-kampjunar u l-ittestjar uffiċjali li twettqu f’dik iż-żona ulterjuri kollha darbtejn fl-aktar żminijiet xierqa għall-identifikazzjoni ta’ sintomi ta’ infezzjoni matul l-aħħar ċiklu komplut ta’ veġetazzjoni qabel il-moviment, ittieħdu miżuri ta’ eradikazzjoni fil-każijiet kollha fejn il-pest speċifikat ġie identifikat fuq il-pjanti speċifikati. Dawn il-miżuri għandhom jikkonsistu fil-qerda minnufih tal-pjanti infettati speċifikati;
                                 
                              
                                    (ii)
                                 
                                 
                                    il-pjanti speċifikati kollha f’dik iż-żona ulterjuri inqerdu;
                                 
                              
                                    (iii)
                                 
                                 
                                    il-pjanti speċifikati kollha f’dik iż-żona ulterjuri ġew ittestjati skont skema ta’ kampjunar li tikkonferma b’affidabbiltà ta’ 99 % li l-livell tal-preżenza tal-pest speċifikat fil-pjanti speċifikati huwa inqas minn 0,1 %.
                                 
                              
                  
         
            Artikolu 9
            Kundizzjonijiet supplementari għall-moviment
            Fejn ir-rekwiżiti stipulati fil-punti (d) jew (e) tal-Artikolu 8 jiġu ssodisfati, il-pjanti speċifikati għandhom, barra minn dan, jissodisfaw wieħed minn dawn ir-rekwiżiti:
            
                        (a)
                     
                     
                        il-pjanti speċifikati tnisslu direttament minn pjanti omm mkabbra fil-kundizzjonijiet konformi mal-punti (a), (b) (c) jew (d) tal-Artikolu 8;
                     
                  
                        (b)
                     
                     
                        il-pjanti speċifikati tnisslu direttament mill-pjanti omm, li kienu soġġetti għall-ittestjar individwali minn qabel li jikkonferma li huma ħielsa mill-pest speċifikat;
                     
                  
                        (c)
                     
                     
                        il-pjanti speċifikati ġew ittestjati skont skema ta’ kampjunar li tikkonferma b’affidabbiltà ta’ 99 % li l-livell tal-preżenza tal-pest speċifikat fil-pjanti speċifikati huwa inqas minn 0,1 %.
                     
                  
         
            Artikolu 10
            Konformità
            L-Istati Membri għandhom jirrevokaw jew jemendaw il-miżuri li jkunu adottaw sabiex iħarsu lilhom infushom kontra l-introduzzjoni u l-firxa tal-pest speċifikat sabiex jikkonformaw ma’ dan ir-Regolament. Huma għandhom jgħarrfu minnufih lill-Kummissjoni dwar dawk il-miżuri.
         
         
            Artikolu 11
            Dħul fis-seħħ u applikazzjoni
            Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika sal-31 ta’ Diċembru 2021.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-26 ta’ Ġunju 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 317, 23.11.2016, p. 4.
         
            (2)  Id-Deċiżjoni ta’ Implimentazzjoni tal-Kummissjoni 2012/756/UE tal-5 ta’ Diċembru 2012 fir-rigward tal-miżuri li jipprevjenu l-introduzzjoni u l-firxa ġewwa l-Unjoni ta’ Pseudomonas syringae pv. actinidiae Takikawa, Serizawa, Ichikawa, Tsuyumu & Goto (ĠU L 335, 7.12.2012, p. 49).
         
            (3)  Id-Deċiżjoni ta’ Implimentazzjoni tal-Kummissjoni (UE) 2017/198 tat-2 ta’ Frar 2017 fir-rigward tal-miżuri li jipprevjenu l-introduzzjoni u l-firxa ġewwa l-Unjoni ta’ Pseudomonas syringae pv. actinidiae Takikawa, Serizawa, Ichikawa, Tsuyumu & Goto (ĠU L 31, 4.2.2017, p. 29).
         
            (4)  Ir-Regolament ta’ Implimentazzjoni tal-Kummissjoni (UE) 2019/2072 tat-28 ta’ Novembru 2019 li jistabbilixxi l-kundizzjonijiet uniformi għall-implimentazzjoni tar-Regolament (UE) 2016/2031 tal-Parlament Ewropew u tal-Kunsill rigward il-miżuri protettivi kontra l-pesti tal-pjanti, u li jħassar ir-Regolament tal-Kummissjoni (KE) Nru 690/2008 u jemenda r-Regolament ta’ Implimentazzjoni tal-Kummissjoni (UE) 2018/2019 (ĠU L 319, 10.12.2019, p. 1).
         
            (5)  Ir-Regolament Delegat tal-Kummissjoni (UE) 2019/2123 tal-10 ta’ Ottubru 2019 li jissupplimenta r-Regolament (UE) 2017/625 tal-Parlament Ewropew u tal-Kunsill fir-rigward tar-regoli għall-każijiet meta l-verifiki identitarji u l-verifiki fiżiċi fuq ċerti oġġetti jistgħu jitwettqu f’punti ta’ kontroll u l-verifiki dokumentarji jistgħu jitwettqu ’l bogħod mill-postijiet ta’ kontroll fuq il-fruntieri u l-kundizzjonijiet li bihom isiru dawn il-verifiki, (ĠU L 321, 12.12.2019, p. 64).
         
            (6)  Rekwiżiti għall-istabbiliment ta’ żoni ħielsa mill-pesti. ISPM Nru 4 (1995), Ruma, IPPC, FAO 2016.
         
            (7)  Rekwiżiti għat-twaqqif ta’ postijiet ta’ produzzjoni u siti ta’ produzzjoni ħielsa mill-pesti. ISPM Nru 10 (1999), Ruma, IPPC, FAO 2016.